Generalforsamling Lendum Kraftvarmeværk

Onsdag den 26. oktober 2016.

***Beretning***

Året 2015/2016 har været et roligt år for varmeværket, da forventningerne til vores træpillekedel stadig holder, hvad der blev lovet, hvilket har resulteret i lavere varmepriser for vores forbrugere.

For vores forbrugere, har forbruget været lidt større i år end sidste år, godt 1 %, og når vi kikker på graddage, ligger årets graddage også over sidste års graddage, men under et normal års graddage.

Så vi har solgt 40.400 kwh mere varme i år end sidste år.

Et varme år beregnes i graddage, og et normal år har – ifølge HMN naturgas - 3.906 graddage incl. forbrug af varmt vand. Varmeåret vi lige er kommet ud af pr. 30. juni, er blevet opgjort til 3.568 graddage, altså 338 graddage mindre end et normal år.

Sidste år var det opgjort til 3.435 graddage, altså 471 graddage under et normalt år, så der er en forskel fra sidste år til i år på 133 graddage mere, så det harmonerer med, at varmeforbruget er steget i regnskabsåret, men med vores stadig lave priser, ja – så har det været et godt år at være varmeforbruger i Lendum.

Vores budget har holdt, så godt og vel, og vi kommer ud med et overskud på 136.701 kr..Det skal vel for en god ordens skyld siges, at sidste ås overskud på 708.000 kr. er – som det jo skal – indregnet i dette års budget. Medregnet i budgettet er også 283.000 kr. til tankbeklædning og 120.000 hensat til nye målere, så modregner vi dem, har vi en overførsel til nedsættelse af varmeprisen sidste år på ca. 305.000 kr. så med 136.000 i overskud, har vi altså ædt 168.000 af sidste års overførsel til den egentlige drift, hvilket svarer til en prisstigning på ca. 5½ øre, inklusive moms, som vi skal tage højde for i indeværende år..

Efter vi har fået træpillekedelen, skal elsalgspriserne op på 60 øre pr kwh, for at det kan betale sig at starte gasmotoren. Det har bevirket, at vi kun har kørt regulerkraft i 54 timer, og på motoren produceret 57 Mwh varme og 56 Mwh el. Træpillekedelen kører hele tiden, og producerede 5.270 Mwh varme og gaskedlen, der supplerer pillekedlen ved service, har produceret 127 Mwh varme, så det er pillekedelen der trækker læsset.

Vi får stadig vores grundbeløb for at stå til rådighed for elproduktion – et sikkerhedsnet der blev givet, da vi kom over på det frie elmarked – et beløb vi får, selv om vi ikke producerer strøm. Vi har stadig kontrakt med Nordjysk Elhandel på sikring af grundbeløbet, således at vi har sikret os et tilskud til og med 2018 på ca. 740.000 kr. om året, uanset hvor lidt eller meget strøm vi producerer, og hvad prisen end måtte være på strøm. Havde vi ikke lavet kontrakt ville grundbeløbstilskuddet falde eller stige i forhold til hvor meget elprisen falder eller stiger, og helt forsvinde, hvis kwh-prisen steg til 41,5 øre.. Da vi efter varmeproduktion på træpillekedel, ikke har forretning i at producere el til 41,5 øre pr kwh på gasmotoren, ville vi – hvis kwh-prisen steg - ikke få noget ud af den højere elpris, men kun få et lavere grundbeløb.

Så selv om elprisen i en periode har været lavere, og vi kunne have fået mere i grundbeløbstilskud, så har vi besluttet, at vi er tilfredse med de 740.000 kr. om året, og nu er elprisen også på vej op igen, men uanset hvad elprisen er, er vi sikre på, at få de 740.000 kr. om året til og med 2018.

Derudover får vi et grundbeløb beregnet efter el-produktionen i 2008, og får 370.000 kr. i el-tilskud, uanset om vi producerer eller ej.

Med hensyn til de nye a’contoer, for året vi lige er startet på, så er jeres forbrug tillagt ca. 5% i.f.t sidste års forbrug. Så er der lidt margin, som bevirker, at der bliver færre efterbetalinger i forbindelse med årsopgørelsen, og de fleste forbrugere vil også hellere ha’ lidt overskud på årsopgørelsen, i stedet for at skulle efterbetale varme.

Vores målere har rundet de 22 år, og nogle af displayene er ved at være utydelige, så tiden nærmer sig, hvor vi skal have dem udskiftet med nye målere med radiosendere, som vi kan fjernaflæse. Vi arbejder på, at få dem udskiftet inden næste årsaflæsning, og skal have møde med et par forskellige leverandører, så vi kan høre, hvad deres målere kan, og hvilken pris de kan tilbyde.

Vi har vurderet omkostningen til nye målere til 600.000 kr., og vi har på nuværende tidspunkt henlagt 240.000 kr. til fremtidige investeringer i målere.

Vores SRO styring har 15 år på bagen, og det gælder både styreprogrammet windows

som er XP, og som ikke opdateres længere, såvel som brugerfladen, som programmet er opbygget på, der heller ikke kan opdateres længere.

For ikke at risikere at harddisk, program m.v. står af, har vi lavet en aftale med Tjæreborg Industri, som indeholder et nyt SRO-anlæg, og det gælder både hardware og software. Samtidig bliver der indbygget et program, som kan hjælpe os med at styre temperaturen i vores hovedledninger, bla.a. ved at sænke temperaturen lidt om natten, og hæve den igen til om morgenen.

**Varmepris**

Varmeprisen er styrtdykket. For 3 år siden faldt prisen fra 1 kr. til 70 øre, og forrige år blev den yderligere reduceret til 50 øre, da vi havde et akkumuleret overskud på ca. en million vi skulle have brugt.

Sidste år var prisen sat til 53,75 øre., da vi stadig havde penge i overskud.

Som jeg sagde sidste år. Om vi kan holde prisen på 53,75 øre i indeværende år er nok tvivlsomt, da vores overskud næsten er brugt, så mit gæt var, at vi ville ende på en pris der ville ligge mellem 60 til 70 øre i år.

Vi endte heldigvis i den lave ende, så prisen i år landede på 62½ øre pr kwh.

Den faste afgift er blevet fastholdt på 5.000 kr. som enhedspris.

Og de omtalte priser er med moms.

Det bevirker, at man for et normalhus på 130 m2 og et årligt varmeforbrug på 18.1 Mwh, skal betale 16.312,50 kr., som er en stigning fra sidste år på 1.583,75 kr.

Når vi kommer til budgettet for 2016-2017 kan i se, at der er indregnet 82.000 kr. til overførsel. Det skyldes, at budgettet er lavet sidst i juni, før det endelige regnskab var færdigt, og der blev altså knap 55.000 kr. mere i overskud end forventet, da årsregnskabet ender på 136.701 kr., så der er lidt at gøre godt med.

**Større vedligeholdelser.**

Vi har haft en skade på skrabesystemet i pillegraven. Befæstigelsen til den ene cylinder knækkede, således at enden af cylinderen sank ned, hvorved cylinderen trykker skævt på skraberen, som derved blev trykket skæv.

Cylinderen skulle afmonteres og repareres hos Hytek, og skraberen skulle afmonteres og køres til industrivarme i Ålborg til opretning.

Reparationen blev taget som en forsikringssag.

Ellers har det været de tilbagevendende ting som f.eks. tordenvejr og lynnedslag.

Vi havde for øvrigt også 40 cm vand i motorrummet, hvilket skyldtes en revnet vinkel på vandrøret, der gik ud til pillefyret. Vi fik en ny vinkel sat på og pumpet vandet ud af motorrummet, og der var heldigvis ikke sket de store ting med elskabet, der normalt står tørt og godt i motorrummet.

**Diverse**

Vi har fået vores vedtægter renoveret, med udgangspunkt i Dansk Fjernvarmes Standardvedtægter, og tilpasset vores nye leveringsbestemmelser, og hvad der ellers er sket siden 2002, hvor vedtægterne sidst er ændret.

Vedtægterne er godkendt på generalforsamlingen den 28-10-2015 samt på den ekstraordinære generalforsamling den 25-11-2015, og er efterfølgende godkendt af Hjørring Kommune.

Efterfølgende har vi fået vores leveringsaftale revideret hos Adv. Vingårdshus, for tilpasning til de nye vedtægter og leveringsbestemmelser. Leveringsaftalen skal underskrives af nye tilsluttere.

Og endelig har vi fået udarbejdet et velkomstbrev, der sendes til alle vores nye forbrugere og oplyser dem om deres rettigheder og pligter.

Vores varmemester, Søren, har bestået motorkursus og gasteknisk kursus, og må nu foretage daglig vedligeholdelse på motoren, afstille alarmer o.s.v., og har nu overtaget det overordnede ansvar for driften.

Poul Ole hjælper stadig Søren i ferier og i lignende situationer, så den daglige drift kører fint !

Vi har haft lidt støjproblemer ved skorstenen på pillefyret, men de er nu fjernet efter installering af støjdæmper i skorstenen.

Vi har stadig en dårlig afkøling af vores fjernvarmevand, hvilket giver en dårligere økonomi for varmeværket, som også er alle forbrugere.

På års aflæsningen kan vi se, at der er nogle anlæg, der løber alt for meget vand igennem, og derved får en rigtig dårlig afkøling. Det kan skyldes fejlindstilling af gulvvarme og radiatorer, eller defekte ventiler i fjernvarmeunits.

Vi besøger de forbrugere med dårlig afkøling, og forventer, at vi kan få problemet afhjulpet ved oplysning og samtale. Ellers er der kun pisk eller gulerod tilbage, der består i, at vi skal ha’ indarbejdet en mindste afkøling i vores takstblad.

Varmeværket har fået lavet en termofotografering af hoved- og stikledninger, og der var ingen utætheder, men et par steder vi skulle holde under observation, samt 3 stederl der burde udbedres når forholdene tillader.

Vi har fået ny administrationsaftale med Sindal Varmeforsyning, der løber i fem år, og pristalsreguleres efter nettoprisindekset.

Aftalen indebærer, at Sindal Varmeforsyning udfører alt vedr. forbrugs- og driftregnskab, samt udarbejder årsopgørelse sammen med revisor.

Vi har stadig vores aftale med energi nord om køb af el til varmeværket til spotpris frem til 31.december 2017.

Vi har også vores aftale med DONG, om levering af gas frem til 30. september 2017.

Vi har kontrakt med træpilleleverandøren – Ekman – frem til 30. august 2017, så der skal ikke forhandles nye priser for denne periode.

Jeres units er 22 år gamle, og nogen af forbrugerne har skiftet deres units ud p.g.a. problemer med varmt vand, der skyldes en defekt ventil, eller p.g.a. tæring.

Vi kan levere en ny Termix unit til direkte tilslutning og uden kappe – Lendum modellen. Unit-en er tilpasset omløberne på de gamle units, så den gamle unit bare skal skrues af, og den nye unit skrues på de samme omløbere. Prisen vi kan levere til er 7.000 kr. incl moms.

Desuden kan vi henvise til en vvs installatør der skifter unit-en for max 1.000 kr. incl. Moms - såfremt der ikke er tærede rør m.v. der skal udskiftes i installationen.

**Investeringsplan**

Vores målere har rundet de 22 år, og nogle af displayene er ved at være utydelige, så tiden nærmer sig, hvor vi skal have dem udskiftet med nye målere med radiosendere, som vi kan fjernaflæse. Vi arbejder på, at få dem udskiftet inden næste årsaflæsning, og skal have møde med et par forskellige leverandører, så vi kan høre, hvad deres målere kan, og hvilken pris de kan tilbyde.

Vi har vurderet omkostningen til nye målere til 600.000 kr., og vi har på nuværende tidspunkt henlagt 240.000 kr. til fremtidige investeringer i målere.

Det er også muligt, at vi ender på 450.000 kr, men nu kommer Kamstrups sælger og besøger os på næste bestyrelsesmøde, så bliver vi nok lidt klogere på, hvor vi lander henne prismæssigt.

Desuden skal vores SRO-anlæg – styring, regulering og overvågning – som har 15 år på bagen, udskiftes. Styresystemet er XP, som ikke opdateres længere, og programfladen, som systemet er opsat på, er også udgået af produktion.

Hvis systemet går ned vil det koste mellem 20.000 og 50.000 kr. at få det i gang midlertidigt, mens vi stadig skal betale den fulde pris

for det nye anlæg.

Vi har fået et tilbud fra Tjæreborg Industri på 300.000 kr., som vi har accepteret.

Samtidig med opgraderingen, bliver der indbygget et program, der hjælper med at styre temperaturen i hovedledningerne. Dette skulle kunne give en besparelse på ledningstabet, og udløser desuden første år, 135 energisparebeviser, der giver os en besparelse på ca. 60.000 kr., så alt i alt kommer opgraderingen med ledningsoptimering til at koste os 240.000 kr.